**Príloha č. 1 k** VZN Obce Nenince č. 2/2022 o podmienkach predaja výrobkov a poskytovania služieb na trhových miestach na území obce

**TRHOVÝ PORIADOK
Trhovisko na Hlavnej ulici č. 48 v obci Nenince**

**Tento trhový poriadok upravuje podmienky predaja výrobkov a poskytovania služieb na trhovisku na Hlavnej ulici č. 48 v obci Nenince podľa VZN obce č. 2/2022 o podmienkach predaja výrobkov a poskytovania služieb na trhových miestach v obci Nenince**

 **§ 1
Správa trhoviska**

Správcom trhoviska je Obec Nenince so sídlom Nenince, Hlavná 238/110, IČO: 00319465

**§ 2
Určenie priestranstva trhoviska**

Trhovisko je zriadené na čiastočne krytom a bezprašnom priestranstve na Hlavnej ulici, kde majú predávajúci k dispozícii na prenájom zastrešené trhové stoly. Súčasťou trhoviska sú stánky s trvalým stanovišťom s celoročnou prevádzkou umiestené predávajúcimi. Na trhovisku sú podmienky aj **na ambulantný predaj**.

 **§ 3
Druhy predávaných výrobkov a poskytovaných služieb**

1. Na trhovisku sa môžu predávať tieto potravinárske výrobky:

a) potraviny rastlinného pôvodu - ovocie, zelenina, zemiaky a malé množstvá prvotných
produktov rastlinného pôvodu v zmysle § 7 NV SR č. 360/2011, tovar musí byť očistený,
zbavený hliny a zvädnutých častí, ovocie a zelenina musí byť čisté, plody celé, zdravé, bez
škodcov, bez napadnutia škodcami, čerstvého vzhľadu a bez nadmernej povrchovej vlhkosti,
zemiaky označené varným typom a odrodou,

b) potraviny živočíšneho pôvodu - med v zmysle § 6 NV SR č. 360/2011 od zaregistrovaného
prvovýrobcu, ktorý pri predaji nesmie byť vystavený pôsobeniu priameho slnečného žiarenia,
živé ryby – pričom predaj rýb sa povoľuje len na príležitostných trhoch a len
v predvianočnom období za stanovenia podmienok regionálnou veterinárnou a potravinou
správou vo zvlášť vyhradenom priestore, slepačie vajcia označené a malé množstvá vajec

v zmysle § 5 NV SR č. 360/2011 od zaregistrovaného prvovýrobcu a teplota pri ich predaji
nesmie byť nižšia ako 5 ̊ C a vyššia ako 18 ̊ C,

c) cukrovinky a trvanlivé pečivo v spotrebiteľskom balení, správne označené,

d) neporušené a nepokrájané čerstvé huby na základe osvedčenia o odbornej spôsobilosti na
nákup, predaj a spracovanie húb, ďalej sa môžu predávať aj sušené huby, ktoré sú vyrábané
a balené oprávnenými výrobcami,

e) lesné plodiny (možno ich predávať len na základe dokladu o ich nadobudnutí podľa
osobitného predpisu).

2. Predávajúci malých množstiev prvotných produktov (uvedených v **§ 4 ods. 2 písm. a) VZN**) rastlinného pôvodu z vlastnej produkcie, farmy alebo činnosti prvovýrobcu sa musí pri predaji na trhovom mieste preukázať kópiou *Oznámenia o registrácii výroby potravín, tabakových výrobkov a činností súvisiacich s ich umiestnením na trh* podľa prílohy č. 1 k zákonu č. 152/1995 Z. z. o potravinách v znení neskorších zmien a doplnkov vydaného RVPS.

3. Predávajúci malých množstiev prvotných produktov (uvedených v **§ 4 ods. 2 písm. d) a e) VZN**) živočíšneho pôvodu z vlastnej produkcie (vajcia, med) sa musí pri predaji na trhovom mieste preukázať dokladom *Potvrdenie o registrácii prevádzkarne potravinárskeho podniku pre potraviny živočíšneho pôvodu a jej činností* v zmysle § 40 zákona č. 39/2007 Z. z. o veterinárnej starostlivosti, ktoré vydáva príslušná RVPS.

4. Na trhovisku sa môžu predávať tiež výrobky z poľnohospodárskej produkcie, ktoré neslúžia na priamu konzumáciu, napr. rezané kvety, črepníkové kvety, priesady kvetov a zeleniny, okrasné dreviny (kry a stromčeky).

5. V stánkoch s trvalým alebo dočasným stanovišťom sa môže predávať spotrebný tovar, najmä textilné výrobky, odevné výrobky, obuv, domáce potreby, drogériový tovar a pod. Okrem potravinových výrobkov uvedených v § 2 ods. 1 - 4 tohto trhového poriadku sa môžu v stánkoch s trvalým alebo dočasným stanovišťom predávať potraviny v rozsahu a sortimentnej skladbe schválenej rozhodnutím Regionálneho úradu verejného zdravotníctva Veľký Krtíš.

6. Na trhovisku sa môžu poskytovať aj tieto služby:
a) brašnárske služby,
b) fotografické a reprografické služby,
c) finančné služby,
d) vypožičiavanie športových potrieb,
e) tetovanie umývateľnými prostriedkami,
f) maľovanie portrétov, maľovanie na tvár,
g) rezanie kapusty,
h) čistenie peria.

7. Počas príležitostného trhu konaného na trhovisku môžu predávajúci na základe povolenia
vydaného obcou Nenince predávať na prenajatých trhových stoloch spotrebný tovar uvedený v § 3 ods. 5 tohto Trhového poriadku.

**§ 4
Zákaz predaja**

Na trhovisku sa zakazuje predaj výrobkov uvedených v § 6 zákona 178/1998 Z.z.

**§ 5
Trhové dni a predajný a prevádzkový čas**

Trhové dni sú pondelok až sobota. Predajný a prevádzkový čas sa určuje takto:
pondelok až piatok: 08.00 h - 16.00 h, sobota: 07.00 h - 12.00 h.
V prípade mimoriadnych situácií si obec Nenince vyhradzuje právo meniť prevádzkový čas
trhových miest podľa aktuálnych podmienok. Informácie o zmenách prevádzkového času budú aktuálne zverejnené na webovom sídle obce.

 **§ 6
Podmienky predaja výrobkov a poskytovania služieb**

1. Na trhovisku môžu predávať výrobky alebo poskytovať služby fyzické osoby alebo právnické osoby (ďalej len predávajúci) na základe povolenia vydaného obcou Nenince. Predávajúci je povinný dodržiavať zákon č. 178/1998 Z. z. o podmienkach predaja výrobkov a poskytovania služieb na trhových miestach v platnom znení, zákon č. 455/1991 Zb. o živnostenskom podnikaní v platnom znení, zákon č. 250/2007 Z. z o ochrane spotrebiteľa v platnom znení, VZN obce Nenince č. 2/2022 o podmienkach predaja výrobkov a poskytovania služieb na trhových miestach na území obce Nenince a ďalšie právne predpisy týkajúce sa predaja na trhovým miestach.

2. Predávajúci na trhovisku je povinný:
a) označiť svoje predajné zariadenie podľa osobitných predpisov,
b) dodržiavať trhový poriadok trhoviska a príslušného príležitostného trhu a všetky súvisiace
platné všeobecne záväzné právne predpisy a toto VZN,
c) používať elektronickú registračnú pokladnicu podľa osobitných predpisov,
d) udržiavať miesto predaja výrobkov a poskytovania služieb v čistote, po skončení predaja
zanechať predajné miesto čisté a upratané,
e) zreteľne označiť predávané výrobky a poskytované služby cenou,
f) vykonávať pri predaji váženého tovaru váženie spôsobom umožňujúcim spotrebiteľovi kontrolu správnosti váženia,
g) mať doklady o nadobudnutí predávaných výrobkov,
h) mať povolenie na predaj vydané obcou Nenince.

3. Na trhovisku sa zakazuje predávať nekvalitný tovar a tovar, pri ktorom sa nepreukáže spôsob jeho nadobudnutia alebo pôvod. Doklad o preukázaní pôvodu sa nevyžaduje pri predaji výrobkov z vlastnej drobnej rastlinnej produkcie.

4. Predaj sa môže uskutočňovať výlučne na stoloch trhoviska alebo v stánkoch s trvalým alebo dočasným stanovišťom. Zemiaky možno predávať aj zo špeciálnych kontajnerov určených na tento účel. V období od 01. 09. do 15. 11. sa môže uskutočňovať ambulantný predaj zemiakov z auta podľa pokynov správcu trhoviska.

5. Zelenina a ovocie musia byť očistené a akostne roztriedené a počas predaja uložené v debnách, košoch, prípadne vyložené na dostupnom mieste pre spotrebiteľa (nie na zemi). Zemiaky musia byť označené ich druhom a varným typom.

**§ 7
Podmienky prenájmu predajných stolov**

1. Podmienkou predaja výrobkov a poskytovania služieb na trhovisku je prenájom trhového stola od správcu trhoviska.

2. Predávajúci môže so správcom trhoviska:
a) uzavrieť nájomnú zmluvu na dobu jedného kalendárneho roka alebo jeho časti,
b) prenajať si predajný stôl resp. polovicu predajného stola jednorazovo, na jeden trhový deň,
priamo na trhovisku u správcu trhoviska.

3. Výšku nájomného za predajné zariadenie pri dlhodobom prenájme určuje správca trhoviska v nájomnej zmluve dohodou. Platby za denný prenájom predajného stola alebo prenajatú plochu vyberá správca trhoviska podľa platného cenníka zverejneného na vývesnej tabuli trhoviska.

 **§ 8
Pravidlá dodržiavania čistoty a hygieny**

Predávajúci na trhovisku je povinný:
a) predávať bezpečné a kvalitné potraviny, vylúčiť z predaja potraviny nebezpečné alebo podozrivé zo zdravotnej škodlivosti, vzbudzujúce odpor, neznámeho alebo podozrivého pôvodu, čiastočne narušené alebo zjavne znehodnotené,
b) dodržiavať platné všeobecné záväzné právne predpisy v oblasti hygieny, veterinárne
a bezpečnostné predpisy, udržiavať prenajatú plochu v čistote počas predaja, po skončení predaja zanechať prenajatú plochu čistú a upratanú, predajný stôl udržiavať v prevádzky schopnom stave. Odpad vzniknutý počas predaja je predávajúci povinný vložiť do kontajnera na trhovisku. Drevené prepravky a „kartónové škatule“ (papierové obaly) nie je dovolené vyhadzovať do kontajnerov, predávajúci je povinný zabezpečiť ich likvidáciu na vlastné náklady.

**§ 9**

 **Kontrola kvality predávaných výrobkov a poskytovaných služieb**

1. Každý predávajúci na trhovisku je povinný na požiadanie kontrolného orgánu poskytnúť vzorku predávaného výrobku na kontrolu bezpečnosti a kvality, na ktorý mu bude vydané potvrdenie o odbere vzorky, s uvedením množstva vzorky a jej ceny.
2. Predaj výrobkov a poskytovanie služieb na trhových miestach musí vyhovovať všeobecným, technickým, hygienickým a prevádzkovým podmienkam podľa osobitných predpisov.

**§ 10
Kontrolné orgány**

Predaj na trhovisku, dodržiavanie trhového poriadku a ďalších všeobecne záväzných právnych predpisov kontrolujú v rozsahu svojich právomocí správca trhoviska a štátne kontrolné orgány.

**§ 11
Záverečné ustanovenie**

1. Trhový poriadok vypracoval a predložil na schválenie správca trhoviska **Obec Nenince** so sídlom Nenince, Hlavná 238/110, IČO: 00319465

2. Trhový poriadok bol schválený **Obecným zastupiteľstvom v Neninciach** dňa ......................

 Ladislav Híves, starosta obce Nenince

Návrh VZN obce Nenince vyvesený dňa 4.3.2022

Návrh VZN obce Nenince zvesený dňa ................................

VZN vyvesené dňa ................................

VZN zvesené dňa ................................